Ondeurdagte politieke uitsprake vererger plaasaanvalle, sê VF Plus | Maroela Media
Die VF Plus het Vrydag gesê dit wil voorkom of plaasaanvalle in aanloop tot asook na afloop van vanjaar se verkiesing toegeneem het.
Jan van Niekerk, leier van die VF Plus in die Vrystaat, het in 'n verklaring uitsprake wat deur die ANC asook ander partye gemaak is oor grond en onteiening as roekeloos en uiters onverantwoordelik bestempel.
"Daar is geen politieke wil om boere en hul werkers te beskerm en by te staan nie. Goedkoop verkiesingsretoriek het die probleem vererger," lui die verklaring.
Volgens Van Niekerk sal die VF Plus dus daarmee volhou om druk op die regerende party te plaas om plaasaanvalle tot prioriteitsmisdaad te verklaar, "aangesien dit die verskillende instellings verantwoordelik vir die veiligheid van ons landbougemeenskap sal dwing om spesifieke hulpbronne en aksiestappe daarvoor toe te wys".
Van Niekerk het in die verklaring ook die inhegtenisneming van vyf mans wat glo vandeesweek 'n plaasaanval naby Fouriesburg in die Vrystaat beplan het, verwelkom.
"Deeglike intelligensie en vinnige optrede deur lede van die polisie se openbare orde- en honde-eenheid op Bethlehem in die Vrystaat om 'n moontlike plaasaanval naby Fouriesburg te fnuik, moet geprys word."
Maroela Media het vroeër berig die polisie het inligting oor die verdagtes ontvang waarna 'n verdagte voertuig Donderdag voorgekeer is.
Die vyf insittendes van die voertuig is in hegtenis geneem nadat 'n R1-aanvalsgeweer, 15 koeëls en 'n Norinco-pistool met nege koeëls in die voertuig gevind is.
"Dit is egter kommerwekkend dat twee van die aanvallers glo voormalige polisielede is en dat al meer aanvalsvuurwapens, soos R1-gewere, in sulke aanvalle gebruik word," het Van Niekerk gesê.
En onse president weier om die plaasmoorde en – aanvalle te veroordeel. Daardeur word die illusie geskep dat dit heeltemal "normaal" is…..
Hoe verlang ek nou na daai mooie aarde, die uitgetrekte Vrystaatse vlaktes, roesbruin grond, kluite, wuiwende grasveld, die enkele windpomp se wiel sien mens al van ver af draai, so duskant die horison, as jy nader kom hoor jy die klop klop klop, dis nou sopas na Jan Van Riebeeck aan die suidpunt geland het, seker ook daardie jare toe daar maar eina beweging doer uit die noorde te bespeur was.
Daar word druk geplaas op die regering al vir die afgelope 25 jaar. Wil jy nou vir my se julle "slaan terug" plan vir die volgende 5 jaar is dieselfde plan as die afgelope 25 jaar?